Somo mar 5
Ang’o Mibiro Neno e Chokruogewa mag Jokristo?
Ji mang’eny oseweyo dhi e chokruoge mag din nikech ok giyud puonj malong’o kata hoch mawuok kuom wach Nyasaye kuno. Kare ang’o momiyo onego ibi e chokruoge mag Jokristo mochan gi Joneno mag Jehova? Gin ang’o mibiro neno kuno?
Mor mayudore kuom bedo e kind joma dewi kendo nyisi hera. E kinde Jokristo mokwongo, Jokristo ne nie kanyakla mopogore opogore, kendo ne gitimo chokruoge mondo gilam Nyasaye, gipuonjre Ndiko, kendo mondo gijiwre ng’ato gi ng’ato. (Jo Hibrania 10:24, 25) Nikech hera ma ne gin-go e kindgi, ne giwinjo e chunygi ni gin e kind osiepe madier—owetegi kuom Kristo. (2 Jo Thessalonika 1:3; 3 Johana 14) Wan bende waluwo ranyisi mar Jokristo mokwongo kendo wayudo mor machalo kamano.
Ber mabedoe kuom ng’eyo kendo tiyo gi puonj mag Muma. Mana kaka ne en e kinde mag Muma, chwo, mon, koda nyithindo duto ne chokore kanyachiel. Jopuonj molony konyowa ng’eyo kaka wanyalo tiyo gi puonj mayudore e Muma e ngimawa mapile. (Rapar mar Chik 31:12; Nehemia 8:8) Ji duto nyalo chiwo paro sa wuoyo moriwo jowinjo kendo ginyalo wer, to mano miyowa thuolo mar lero geno ma wan-go kaka Jokristo.—Jo Hibrania 10:23.
Gweth mayudore kuom jiwo yie mari kuom Nyasaye. Jaote Paulo nowacho ne kanyakla moro e kindene niya: “Agombo nenou . . . mondo wajiwre e yiewa, an kaachiel kod un.” (Jo Rumi 1:11, 12) Tudruok ma wabedogo kinde ka kinde gi Jokristo wetewa e chokruogewa, tego yie marwa kendo miyowa siso mar dak kaka Jokristo.
Donge nyalo bedo maber ka itemo biro e chokruok maluwo mar kanyaklawa mondo ine iwuon wechegi? Ibiro rwaki gi mor ahinya. Onge chudo mitimo e chokruogewa—onge sadaka moro amora.
Chokruogewa luwo ranyisi mane?
Gin ber mage ma wabiro yudo kuom dhi e chokruogewa mag Jokristo?
luo_Latn luo_Latn luo_Latn luo_Latn luo_Latn luo_Latn luo_Latn luo_Latn luo_Latn